Ирина Алфёрова

Ирина Алфёрова (орос. Ири́на Ива́новна Алфёрова, 1951 оны 3-р сарын 13-нд ЗХУ-ын Новосибирск хотод төрсөн) — Зөвлөлтийн тайз, дэлгэцийн алдарт жүжигчин. ОХУ-ын 2007 оны Ардын жүжигчин. Тэрээр 1976-1993 онд Александр Абдуловын гэргий байсан. 

 Намтар 
Тэрээр 1951 оны 3-р сарын 13-нд ЗХУ-ын Новосибирск хотод төрсөн. Түүний эцэг Иван Кузьмич Алфёров (1925–1981) болон эх Ксения Архиповна Алфёрова (1922 онд төрсөн) нар Зөвлөлтийн Аугаа эх орны дайнд оролцож байсан бөгөөд дайны дараа боловсрол эзэмшиж, хоёулаа өмгөөлөгч болжээ. Тэрээр мөн хуульч Татьяна Ивановна Алфёрова (1950-1997) гэж эгчтэй байсан. 

1968 онд Новосибирск хотын дунд сургуулийг төгссөний дараа эхийнхээ хамт Москва руу явж, А.Луначарскийн нэрэмжит Театрын урлагийн улсын дээд сургууль (орос. ГИТИС)-д элсэн орж, Владимир Федорович Дудины курст сурч 1972 онд төгссөн байна.

Ирина Алфёрова ГИТИС-д 4-р жилдээ суралцаж байхдаа А.Толстойн зохиолоос сэдэвлэсэн Зөвлөлтийн телевизийн "Зовлон дундуур туучсан нь" (орос. Хождение по мукам, 1977) киноны Дашагийн дүрд тоглосон. Гэвч найруулагч Василий Ордынский түүнийг театрт нэгэн зэрэг тоглохгүй гэж тохиролцсон бөгөөд Ирина зөвшөөрсөн ажээ. Энэ дүр нь жүжигчин болох хүсэлтэй бүсгүйд нэг өглөө л улс даяар алдар нэрийг авчирсан.

Тэрээр Александр Абдуловтой хамт "Хайртай хүмүүстэйгээ бүү сал" (1979) болон "Хайрын тухай зөгнөл" (1982) мелодрама кинонд тоглосон юм.

1976 онд Ирина Алфёроваг Москвагийн Улсын Ленины Комсомол Театрт (1991 оноос хойш Москвагийн Улсын Ленкомын Театр) урьсан бөгөөд тэрээр 1993 он хүртэл тус театрт жүжигчинээр ажилласан байна.

Ангилал:ЗХУ-ын жүжигчин
Ангилал:Оросын жүжигчин
Ангилал:Ардын Жүжигчин (ОХУ)
Ангилал:1951 онд төрсөн